钦定古今图书集成/明伦汇编/官常典/第755卷 > 张耀 曾益〈弟栻〉 曾异撰
## 钦定古今图书集成/明伦汇编/官常典/第755卷 > 张耀 曾益〈弟栻〉 曾异撰

按《明外史忠义传》：“张耀，字融我，三原人。万历中，举于
乡，除闻喜知县，以慈惠抚民，民为立祠。崇祯中，历官
贵州布政使，所至以和厚得民。张献忠死，其部寇孙
可望、李定国等率众南奔贵州，耀急言于巡抚，请发
兵民守御。巡抚以众寡不敌，难之。俄贼众奄至，耀率
家众乘城拒击。亡何，贼攻陷之，执耀见其帅。其帅与”
耀皆秦人，说之曰：“公若降，当用为相。”耀怒詈不屈。贼
亦怒，执其妾媵怵之曰：“降则免一家死。”耀詈益甚，贼
乃杀之，并杀其家属十三人。可望寇安平，佥事临川
曾益集众拒守；城陷，死之。其弟栻官蒲圻，先益拒贼
死。有曾异撰者，荥昌人，举于乡，为永宁知州。可望既
陷贵州，将长驱入云南。异撰与其客江津进士程玉
成、贡生龚茂勋谋曰：“州据盘江天险，控扼滇、黔；弃之
不守，事不可为矣。”遂集众登陴守。未几，城陷，自焚死。